OBS: Denne nyhed er begyndt at blive delt igen i 2017. Bemærk at den er fra 2014.

Skulle Lars Løkke Rasmussen (V) blive statsminister efter næste valg, så står én ting klart. Hvis en minister bevist konstruerer en løgn over for Folketinget, så er det ud af klappen øjeblikkeligt.

Det siger Venstres formand efter tirsdagens spørgetime i Folketinget, hvor blå blok jagtede svar fra statsminister Helle Thorning-Schmidt (S) om, hvorvidt Bødskov kunne have været fortsat som justitsminister, hvis ikke der havde tegnet sig et flertal imod ham.

Læs også: Enig opposition føler sig taget ved næsen af Eva Kjer

- Hvis man bevist sidder og konstruerer løgnehistorier, der vildleder Folketinget, så kan man selvfølgelig ikke have et ministeransvar, siger Lars Løkke Rasmussen.

- Jeg synes, at det er meget, meget underligt, at statsministeren ikke er i stand til at svare klart på, at ministre, der lyver i hendes regering, ikke er velkommen, siger han.

Morten Bødskov valgte at trække sig som justitsminister, efter at der tegnede sig et flertal imod ham, efter at han havde givet Folketingets Retsudvalg en forkert begrundelse for, hvorfor man havde valgt at aflyse et besøg på Christiania.

Læs også: Rød blok skærper ministerkritik: Kræver åben hastehøring

Helle Thorning-Schmidt fik besked om, at Bødskov havde talt usandt overfor retsudvalget, allerede dagen før han gik i samråd om sagen for at forklare sig - et samråd, der endte med at trække tæppet væk under ham.

Thorning forklarede undervejs i spørgetimen, at man ikke må lyve overfor Folketinget, og at hun mente, at Bødskov skulle have lov til at forklare sagen for retsudvalget.

Men det er langt fra svar nok, siger leder for Liberal Alliance, Anders Samuelsen.

- Når Thorning står nede i salen og påstår, at man ikke må lyve, så er konsekvensen, at så skal man fyres.

Læs også: Leder: I lommen på landbrugslobbyen

- Men der gik mindst 12 timer, hvor hun kendte til sagen, men hvor hun ikke fyrede ham. Hun skulle have stoppet Bødskov med det samme.

- Man må konkludere, at hun ville have ladet Bødskov overleve, hvis ikke Folketinget havde grebet ind og sendt ham på porten, siger han.

/ritzau/